SKRIFTLIG FORESPØRGSEL E-1757/02

af Erik Meijer (GUE/NGL) til Kommissionen

(19. juni 2002)

Om: Eventuel udelukkelse fra valg eller ulige behandling af partier på grund af programmer og ideologi som følge af lovforslag i Den Slovakiske Republik

1. Er Kommissionen enig med mig i, at der i EU's nuværende og fremtidige medlemsstater bør eksistere et parlamentarisk demokrati, hvor politiske partier ikke kan udelukkes fra en lovlig eksistens som organisation eller fra at deltage i valg, fordi et flertal i parlamentet har afvist deres program eller ideologi?

2. Ved Kommissionen, at de tre repræsentanter for det konservative borgerlige parti (Obcianska Konzervativna Strana) i det slovakiske parlament (Národná Rada Slovenskej Republiky) den 25. april i år har indgivet forslag om fra og med 1. juli 2002 i straffeloven at optage en § 261, der siger, at enhver der offentligt giver udtryk for sympati med facisme, kommunisme eller andre lignende bevægelser som nævnt i § 261, og benægter, betvivler, godkender eller forsøger at retfærdiggøre disse organisationers forbrydelser, skal idømmes en fængselsstraf fra seks måneder til tre år, og at der skal stemmes herom inden udgangen af juni på plenarmødet, fordi et lille flertal i et parlamentsudvalg er for det?

3. Deler Kommissionen den opfattelse, som indsenderen Frantisek Sebej har givet udtryk for over for mig, at denne tekst kun har til hensigt at gøre nægtelse af politiske forbrydelser fra fortiden strafbare, i lighed med det strafbare i at nægte masseudryddelsen af mennesker i koncentrationslejre som Auschwitz, eller er efter hendes opfattelse frygten for, at denne tekst også kan anvendes eller misbruges til nu og fremover at forbyde politiske partier på grund af deres holdninger og udelukke dem fra valget, begrundet?

4. Er Kommissionen rede til eftertrykkeligt at gøre Den Slovakiske Republiks parlament og regering opmærksom på, at det er absolut uforeneligt med ønsket om medlemskab af Den Europæiske Union, hvis politiske partier på grund af programmer og ideologi på ny tildeles privilegier eller stilles dårligere?

Svar afgivet på Kommissionens vegne af Günter Verheugen

(25. juli 2002)

EU, herunder Kommissionen, har snævre forbindelser med Slovakiet, som er et land, der ansøger om fuldt medlemskab. Medlemskab er imidlertid kun muligt, når Slovakiet opfylder en række politiske og økonomiske kriterier, som blev opstillet på Det Europæiske Råds møde i København i 1993. Det grundlæggende politiske kriterium er institutionel stabilitet med garanti for demokratiet, retsstatsprincipperne og menneskerettighederne. I sine periodiske reporter for 1999, 2000 og 2001 kom Kommissionen til den konklusion, at Slovakiet opfylder dette kriterium.

Kommissionen er bekendt med det forslag til ændring af straffeloven, som blev fremsat af medlemmer af det konservative parti. Ifølge det oplyste skal den anden (ud af tre) behandlinger af forslaget finde sted før det næste parlamentsvalg i september 2002. I den aktuelle situation finder Kommissionen det ikke passende at blande sig i den demokratiske parlamentariske proces i Slovakiet.

Skulle loven blive vedtaget, vil Kommissionen vurdere den på baggrund af ovennævnte kriterier. Og hvis et af de fundamentale principper krænkes, vil Kommissionen rejse spørgsmålet på rette sted, og dette omfatter også den næste periodiske rapport, som efter planerne offentliggøres i oktober 2002.